Þingræður haldnar á Alþingi Íslendinga

Frsm. meiri hl. (Bjarni Benediktsson) : Herra forseti! Meiri hl. allshn. hefur orðið sammála um að gera lítils háttar breyt. á 3. gr. til samræmingar og leiðréttingar á máli. Að öðru leyti hefur n. ekki orðið sammála um breyt. Ég get ekki fallizt á að fella með l. niður gerða samninga, heldur á að útkljá það mál með frjálsu samkomulagi. Að þessu leyti get ég því ekki verið með breyt., sem stefna að þessu, heldur aðeins með nauðsynlegum lagfæringum til samræmingar, unz samkomulag næst.

Forseti (JJós) : Mér hafa borizt tvær skrifl. brtt. Er önnur frá meiri hl. allshn. og hljóðar svo: [sjá þskj. 91]. Hin er frá hv. 9. landsk. þm. og hv. þm. Seyðf., svo hljóðandi: [sjá þskj. 92]. Veita þarf afbrigði frá þingsköpum til þess að brtt. þessar verði teknar til meðferðar á fundinum, og mun ég leita leyfis um báðar í senn.



Herra forseti. Ég hef, ásamt hv. þm. Seyðf., leyft mér að bera fram brtt. þá, er hér hefur verið leitað afbrigða fyrir. Við 1. umr. þessa máls lýsti ég yfir því, að ég mundi vinna að því, að slík ákvæði sem þessi yrðu tekin upp í þessi lög. Hv. 5. þm. Reykv. hefur hér nú lauslega skýrt frá því, að hann geti ekki verið með í flutningi þessarar brtt., og vill, að hún sé á annan veg. En ég tel, að sú lausn, er hann hugsar sér, sé ekki fullnægjandi. Ég hef lauslega drepið á, að verkalýðsfélögin eru mjög misjafnlega lengi bundin samningum og sum þeirra allt til maíloka næsta ár. Allir sjá, að þetta er æðilangur tími, eins og nú standa sakir. Hins vegar er engin trygging fyrir því, að atvinnurekendur vildu taka upp nýja samninga við verkalýðsfélögin, áður en samningstíminn er útrunninn. Meiri líkur eru til, að flestir þeirra teldu þau bundin. Við höfum bent á, að sé þessi leið ekki farin, um leið og þessi l. eru afnumin, þá muni haldast við lýði sá smáskæruhernaður, sem undanfarið hefur einkennt atvinnulífið. Menn eru farnir að læra af reynslunni og munu gera áfram sér samninga. En það er einmitt þetta, sem við viljum fyrirbyggja með brtt. okkar. Ég hygg, að þetta sé nóg til þess að skýra, hvað fyrir okkur vakir. Ég veit af einkasamtölum, hvað vakir fyrir hv. 5. þm. Reykv., en ég mun ekki fara nánar út í það, þar sem það kemur ekki fram hér í till. formi. Ég skora að lokum á hv. þdm. að ljá þessari brtt. fylgi sitt.

Atvmrh. (Magnús Jónsson) : Herra forseti. - Eins og minnzt hefur verið á, þá var því hreyft við 1. umr. þessa máls að setja ákvæði sem þessi inn í l. Ég taldi, að ekki bæri að hrapa að því, og tilgreindi mínar ástæður. Einmitt af því, að ég er sammála hv. flm. þessarar brtt. um, að samningar verði að takast, þá er ég á móti henni. Það er af því, að eins og þessi brtt. er orðuð, þá veitir hún öðrum aðilanum of einhliða rétt á kostnað hins. Það er verr farið en heima setið, ef slíkt ákvæði yrði til þess, að afnám l. verkaði öfugt, vekti andúð og þverúð og tefði fyrir hinni sönnu lausn málsins. Mér finnst, að við, sem viljum afnema hér lagaþvingun, ættum ekki að gera það með annarri lagaþvingun. Það helzta í þessu máli væri það, að Alþ. gæfi stj. umboð til þess, að hún mætti veita heimild til að fella niður gerða samninga, sem væntanlega væru þá rakið eða dreifarnar, þar eð almennt hefðu samningar verið teknir upp að nýju eftir frjálsu samkomulagl. En þar sem málið er nú enn þá í fyrri d., hefur þingið málið alveg á sínu valdi til þess að veita stj. þessa heimild, ef þm. sýnist. Og þótt e. t. v. sýndist réttara, að þessi breyting væri gerð strax hér í hv. d., áður en málið fer lengra, þá er því til að svara, að enga stund er verið að afgreiða þá breytingu síðar með afbrigðum, ef þm. verða sammála um að gera hana.



Herra forseti! Hæstv. atvmrh. taldi brtt. okkar nokkurs konar lagaþvingun. En ef hún er það, þá er hún bein afleiðing af þeirri lagaþvingun, sem lögleidd var 8. janúar 1942, og færir verkalýðnum aftur aðeins þann rétt, sem þá var frá honum tekinn. Ég veit, að þau félög eru til, sem mundu gera sína heildarsamninga, þótt þetta ákvæði verði ekki sett inn í l., en það er engin trygging fyrir, að allir atvinnurekendur fari þá leið af fúsum vilja. Ég hygg, að þessi svokallaða lagaþvingun sé nauðsynleg. Ég ætla ekki að vera með neinar aðdróttanir, en ég þekki atvinnurekendur, sem hafa barið í borðið og ekki viljað hlusta á nokkrar óskir um kjarabætur, en borið fyrir sig dómnefndina, og get ég því ekki búizt við neinu góðu, ef engin heimild er til þess að segja upp samningum. Ég gæti rökstutt þetta með dæmum, því að þau eru til, en ég vil ekki nefna nöfn. Hæstv. ráðh. taldi verra, að till. kæmi fram í þessari deild, en það er bein afleiðing af því, að ég tel, að þetta mál eigi ekki að hrekjast á milli deilda og svo eigi að vera frá gengið, að þess þurfi ekki. Það getur vel verið, að hv. Nd. finni ástæðu til breyt. þrátt fyrir þetta, en þessi breyt. yrði að koma fram þar, og með þetta fyrir augum tel ég sjálfsagt, að þessi till. eigi að koma fram hér, til þess að málið geti siglt hraðbyri gegnum þingið, því að mér skilst, að til þess að geta fengið gott samkomulag í deilu þeirri, sem nú stendur yfir, verði aðilum að vera frjálst að undirskrifa samninga án þess, að dómnefndin vofi þar yfir. Vegna þessa hef ég talið rétt, að þessu máli yrði hraðað. Þessi uppsagnarfrestur hefur ekki svo mikla þýðingu fyrir það félag, sem nú stendur í deilunni, en það eru önnur félög, og mér er engin launung á því, að ég hugsa fyrst og fremst um það félag, sem ég er formaður í, Sjómannafélag Reykjavíkur. Það vita allir, að nú er uppi skæruhernaður við Eimskipafélag Íslands, og hef ég ekki nokkra trú á, að Sjómannafélag Reykjavíkur geti nokkuð hjálpað, ef það getur ekki sagt upp samningum. Ég tel það nauðsynlegt fyrir málið í heild, að þessi leið verði farin.



Ég vil eindregið mæla með því, að þessi till. hv. þm. Seyðf. og hv. 9, landsk. verði samþ., og get ekki skilið, hvað er í veginum fyrir því að samþ. hana nú strax. Ég hef litið svo á, að það væri raunverulega sameiginlegur vilji þingflokkanna, að þessu máli yrði hraðað eins og frekast er unnt, þannig, að ég gæti hugsað mér það, ef það færi til hv. Nd. nú í dag, gæti sú d. afgreitt málið á morgun, og er ljóst, að aðstaðan verður ekki orðin svo breytt á morgun, að Sjálfstfl. verði fremur tilbúinn að taka afstöðu til till. Ef á að hraða málinu, verður að reyna að komast hjá því, að það fari milli d., því að það tefur. Auk þess er það óviðkunnanlegt, ef till. er borin upp hér og felld, en yrði síðan send frá Nd. og samþ. á ný. Mér heyrðist hæstv. atvmrh. finna það gegn þessari till., að hér væri ekki um gagnkvæman rétt að ræða, en ég held, að auðvelt sé að bæta úr því, og vildi beina þeirri fyrirspurn til flm., hvort þeir sæju sér ekki fært að breyta till. þannig, að þessi agnúi hverfi burtu. Ég vil taka undir það, að ég tel þetta ákvæði nauðsynlegt, en ég skil, hvað fyrir sjálfstæðismönnum vakir, að þeir eru ekki tilbúnir að samþykkja það. Þeir munu líta svo á, að af því að samningar standa yfir milli verkamannafélagsins Dagsbrúnar og vinnuveitendafélagsins, þá gæti Dagsbrún sagt: - Nú getum við hafið verkfall eftir viku -, og þess vegna mundu þeir óska eftir að bíða, þangað til samkomulag er komið á. Hins vegar er það viðurkennt af þeim, að þetta ákvæði væri sett inn í, hefði samkomulag náðst. Annað væri líka hróplegt ranglæti gagnvart þeim félögum, sem ekki hafa þetta á valdi sínu, og jafnframt nauðsynlegt, þar sem félögin geta beitt skæruhernaði, til þess að koma í veg fyrir, að þau beiti honum. Hins vegar hefur þetta ekki minnstu áhrif á þær samningaumleitanir, sem fara fram milli Dagsbrúnar og vinnuveitendafélagsins, vegna þess að það er sameiginlegt álit allra, að það verði að gera nýja samninga og þessir samningar hljóti að takast. Í öðru lagi hefur Dagsbrún það á valdi sínu, ef hún vildi, að stöðva alla vinnu hér í bænum. Í raun og veru þarf félagið ekki annað en styðja á hnapp, þá er öll vinna stoppuð. En félagið óskar ekki eftir því. Það vill gera allt, sem mögulegt er, til þess að framleiðslan geti gengið. Það er ekki um annað að ræða, svo að ég held, að þessi ástæða hafi ekki við neitt að styðjast og hún þurfi ekki að vera því til fyrirstöðu, að þm. Sjálfstfl. geti fallizt á þessa nauðsynlegu breyt.

Atvmrh. (Magnús Jónsson) : Ég býst við, að meðmælendur þessarar till. hafi tekið eftir því, að ég hef ekki talað á móti henni. Það, sem ég hef óskað eftir, er ekki annað en það, að dregið væri í lengstu lög að samþ. hana, meðan verið er að leita frjálsra samninga. Ég hef talið það viðkunnanlegra að samþ. hana ekki, fyrr en málið væri komið lengra. Ég vil nú ekki segja, að svo langur tími sé til stefnu, og get vel setið hjá við atkvgr., kannske vegna þess, að ég er ekki svo vanur samningamaður, að ég vilji taka á mig ábyrgðina. Ég býst við, að fyrir einstökum atvinnurekendum, sem berja í borðið, færi eins og Stevenson sagði, að færi um kúna, þegar hann var spurður, hvernig færi, ef kýr gengi fyrir járnbrautarlestina. „Það er verst fyrir kúna“, sagði hann, svo að það högg lendir á þeim sjálfum, því að menn eru ekki í vandræðum með vinnu. Ég hef ekki orðið þess var heldur, að það, að þessi till. hefur ekki komið fram og ekki verið samþ., hafi staðið í vegi fyrir samningum. T. d. hafa samningar tekizt við Iðju, án þess að fyrri samningur væri úr gildi fallinn, og viðvíkjandi því, sem hv. 9. landsk. (SÁÓ) talaði um, veit ég ekki betur en skipin hafi farið út, og áhættuþóknunin hafi verð gefin eftir og samningarnir hafi gengið fyrir sig. Menn ganga út frá því, að l. verði samþ., og í raun og veru vilja allir, að samningar gætu tekizt. Menn eru ekki glaðir yfir þessum gömlu samningum, en játa, að þeir eru lögþvingaðir. Það má alveg segja, að það sé rökrétt afleiðing af afnámi gerðardómsl., að heimilt sé að segja upp af beggja hálfu þeim samningum, sem hafa gengið í gildi undir núverandi formi. Ég vil segja, að það sé ekkert óviðkunnanlegt við það, þótt þessi till. væri felld, en frv. samþ. í heild, eftir að till. væri komin inn í það. Ég er ekki á móti till., en tel hana hafa komið fram fyrr en nauðsyn krefur. Svo skal ég ekki tefja umr. um þetta, því að það er ekki svo stórt atriði.



Herra forseti! Með því að þetta er alveg nýtt í l., vildi ég gera fyrirspurn til hv. 9. landsk. (SÁÓ) og annarra þm., sem hafa rætt um þetta mál og eru með till., hvort þeir hafi athugað, hvaða fordæmi er verið að skapa með þessari till. Það kann að vera, að það skapa einhvern tíma það ástand, að atvinnurekendur telji sér þörf á að segja upp samningum til þess að lækka kaupið. Mundu þessir aðilar þá hafa viljað skapa það fordæmi, að Alþ. gæti gripið inn í og það sé hægt að segja upp samningum, sem þá væru til hagsbóta fyrir verkamenn, og væri þá unnið þeim í óhag, sem nú er verið að vitna í. Ég vildi aðeins benda á þetta. Mér er hins vegar ljóst, að eins og verkalýðsmálunum er nú komið í landinu, muni ekki vera mikil hætta á því, að verkamennirnir fái ekki kröfum sínum framgengt, eins og þeir hafa fengið, þrátt fyrir gerðardóminn.



Ég vildi aðeins svara þessari fyrirspurn. 1. Hér er ekki um hættulegt fordæmi að ræða. Það er verið að ákveða með l., að þeir samningar, sem voru framlengdir vegna setningar gerðardómsl., skuli úr gildi falla með þeim. 2. Þeir samningar, sem núna eru í gildi og mundu vera í gildi áfram, þótt gerðardómurinn væri felldur, eru allt annars eðlis en venjulegir frjálsir samningar. Það eru ekki frjálsir samningar, heldur samningar, sem eru orðnir til fyrir lögþvingunarákvæði gerðardómsins. Það er ekki hægt að bera þá saman við frjálsa samninga. Hér er um það að ræða, að lögþvingaðir samningar skuli niður falla og frjálsir samningar gerðir.



Þetta mun ekki verða nema stutt aths. En út af fyrirspurn hv. þm. Barð. vildi ég segja það, að undir venjulegum kringumstæðum mundi ég ekki óska eftir svona uppsagnarfresti, ef ekki væri á undan gengin lögþvingun, eins og hér hefur verið bent á. En ég vil hins vegar benda honum á, að við höfum hér í þinginu skapað með löggjöf fordæmi fyrir þessu, þegar kaupgjaldið var lögbundið með gengisskráningarl. 1939. Var Alþ. nokkurn veginn einhuga um, að rétt væri, um leið og þær hömlur voru lagðar á, að veita verkalýðnum frelsi til uppsagnar, en áður hafði verið gert ráð fyrir, að öll verkalýðsfélögin gætu verið laus um áramót, án þess að athugun færi fram á því, hvernig samningar væru að öðru leyti. Þetta stjórnaðist af því, að viðurkennt var, að lagðar væru hömlur á athafnafrelsi verkalýðsfélaganna. Það var þá eins og nú, að Alþ. hafði sett hömlur á félögin, og það átti að gefa þeim tækifæri til að laga þetta. Undir öllum öðrum kringumstæðum en þessum væri ég á móti slíkum lögum. Ég veit, hvað fyrir hv. þm. Barð vakir. Nú koma krepputímar, og atvinnurekendur krefjast þess af Alþ., að það grípi inn í til þess að bjarga atvinnuvegunum, og ég veit, að undir þessum kringumstæðum getur þetta fordæmi orðið til óhags fyrir verkalýðinn.



Vegna þess að ég tel, að flokkarnir geti tekið málið upp í Nd., segi ég nei.



Með tilvísun til ummæla hv. 5. þm. Reykv. segi ég nei.



Ég segi nei af sömu ástæðum og hv. 5. þm. Reykv.

Atvmrh. (Magnús Jónsson) : Af þeim ástæðum, sem ég hef greint, að ég vil doka við enn um stund, greiði ég ekki atkv. Frv., svo breytt, samþ. með 9 shlj. atkv., að viðhöfðu nafnakalli, og sögðu já: MJ, SÁÓ, StgrA, BBen, BrB, EE, GJ, HG, JJós. HermJ, IngP, PHerm, BSt, EÁrna greiddu ekki atkv. 2 þm. (JJ, ÞÞ) fjarstaddir. Frv. afgr. til Nd.

Frsm. (Hermann Jónasson) : Þetta frv., sem hér liggur fyrir, er borið fram til staðfestingar á brbl., og telur allshn. rétt, að það sé samþ. Ég legg svo til fyrir hönd n., að því sé vísað til 3. umr.

Flm. (Jónas Jónsson) : Þessi till. er rökstudd nokkuð ýtarlega í grg. Hún lýtur að því að skora á ríkisstj. að hraða vissum umbótum á vegakerfi 1andsins. Það er eðlilegt, að vegakerfi okkar sé ekki eins gott og þörf er á, þegar þess er gætt, að byrjað var á vegakerfinu, áður en bifreiðarnar komu til sögunnar í stað hestvagnanna. Vegirnir verða því að gegna öðru hlutverki, en upphaflega var til ætlazt, ekki sízt nú á allra síðustu árum, er hingað er komið mikið af stórum erlendum bifreiðum. Á mörgum af vegum okkar hagar svo til, að bifreiðar geta ekki mætzt nema á nokkrum stöðum með löngu millibili, og er oft að þessu mikil töf. Vegamálastjóri hefur upp. á síðkastið hallazt að því, að gera beri alla aðalvegi landsins svo breiða, að meðalbílar gætu mætzt á þeim, hvar sem er. En þessu verður ekki komið í kring þegar í stað, og það yrði auk þess mjög dýrt. Er því vafamál, hvort stefna ber að þessu í stað þess að hafa vegina yfirleitt svo mjóa, að ekki sé hægt að mætast á þeim nema á útskotum, sem höfð eru með ákveðnu millibili. Þessa vegi mætti þá síðar breikka, ef ástæða þætti til. Með þessu held ég, að betur væri þjónað þörfum landsins, sem eru þær, að vegakerfið sé lengt og öryggi á vegunum aukið sem mest. Setuliðið hefur reyndar mjög beitt sér fyrir því, að farið yrði að leggja breiða vegi, bæði með því að auka þörfina á þeim og eins með beinum áróðri, og það hefur komið því til vegar, að gerð hafa verið útskot til að mætast á, t. d. í Hvalfirði, í Húnavatnssýslu og sums staðar á Suðurlandi. Vegurinn austur yfir heiðar hefur verið breikkaður, en þó eru þar partar, þar sem hættulegt er að mætast. Ég vil nú með þessari till. fara þess á leit, að hæstv. ríkisstj. hlutist til um það, að hafizt verði handa um það strax í sumar að gera staði fyrir bifreiðar, þar sem þær geti mætzt. Það er auðvitað ekki hægt að gera allt í sumar, en mikið má þó gera nú þegar. En ég tel það vafasama stefnu hjá vegamálastjóra að vilja hafa vegina tvíbreiða, nema þá allra helztu vegi landsins. Vil ég svo ekki fjölyrða um þessa till. mína, en ég tel hana tvímælalaust orð í tíma talað.



Herra forseti. - Í sambandi við ræðu hv. þm. S.-Þ. vil ég leyfa mér að gera þá fyrirspurn til hv. þm., hvort þessar vegabætur séu að hans dómi svo aðkallandi, að nauðsynlegt sé til sérstakra ráðstafana umfram það, sem er á valdi vegamálastjóra að verja til þeirra af viðhaldsfé, að það eigi að ganga fyrir því að koma blómlegum sveitum í samband við vegakerfi landsins, en eins og kunnugt er, hafa ýmsar slíkar sveitir orðið mjög afskiptar um vegasamband og nauðsynlegustu vegaframkvæmdir þar látnar sitja á hakanum, á meðan bornar hafa verið fram og samþykktar till. hér á þingi, meðal annars af þessum hv. þm., um reiðvegi og gangvegi meðfram aðalvegunum.



Ég verð að taka undir það, sem hv. flm. sagði síðast, að þetta er orð í tíma talað. Ég hef að vísu ekki farið mjög víða um landið, en þó hef ég séð nóg dæmi þess, að vegir eru of þröngir fyrir bifreiðaferðir. Það er því full nauðsyn að gera útskot, þar sem bifreiðir geti mætzt, á mörgum af vegum okkar, því að þeim er mörgum svo fyrir komið, ekki sízt á Suðurlandi, að meðfram þeim eru mýrar eða þá skurðir, svo að ekki er hægt að aka út af þeim að jafnaði. Ég skal geta þess til dæmis, að ég fór í sumar um veg þessarar tegundar og var með bifreiðarstjóra, sem ók hægt og varlega. Við mættum tveimur bifreiðum, og svo var þröngt á veginum þeim, að bifreiðarnar skófust hvor á annarri. Hv. þm. Barð. bar hér fram þá fyrirspurn, hvort þetta ætti að ganga fyrir því verkefni að koma ýmsum blómlegum sveitum, sem hingað til hafa verið afskiptar, í samband við vegakerfi landsins. Ég tel, að þetta tvennt mætti vel samrýma. Ég tel, að lagning slíkra útskota ætti að geta samrýmzt þeirri vinnu til viðhalds vegum, sem verður að fara fram á hverju ári. Við lifum á öld bifreiðanna, og við verðum að skilja, að vegir okkar verða að miðast við þarfir þeirra. En ég skal hins vegar sízt verða meinsmaður þeirra sveita, sem hafa enn ekki fengið vegi, því að ég skil vel þörf þeirra.

Flm. (Jónas Jónsson) : Hv. 9. landsk. hefur stutt mál mitt í ræðu sinni, en um hv. þm. Barð. er það að segja, að hann virðist ekki vera alveg með á nótunum, að því er snertir fyrirkomulag þessara mála, enda er hann nýkominn á þing. Honum er ekki ljóst, að það eru tvenns konar fjárveitingar, sem hér koma til greina, annars vegar til nýlagningar vega og hins vegar til viðhalds vega. Framlög til nýrra vega eru ákveðin a fjárl., og mun kjördæmi hans fá að njóta þeirra framlaga sem önnur. En svo er mikil upphæð, sem fer til þess að viðhalda vegum og ríkisstj. ræður yfir en ekki Alþ. Og þetta rekst engan veginn hvað á annað. Hvað er viðhald vega? Það er að gera þá færa. En það er nú svo, að margir vegir hér á landi geta naumast talizt færir. Vegur getur ekki talizt fær, ef hann er svo slæmur, að hann stórskemmir farartækið, eins og oft vill verða og hv. 9. landsk. tilfærði dæmi um. Þetta viðhald vega kostar að vísu mikið fé, en viðgerð farartækja kostar líka fé, sérstaklega á þessum tímum, þegar bifreiðar verða stundum að bíða hálfan eða heilan mánuð eftir viðgerð. Hv. þm. Barð. er vanari að vera á sjó en landi, og honum er því ekki eins ljóst og hv. 9. landsk., að þessir vegir eru frá upphafi vansmíð vegamálastjóra og bera vitni um lítið verksvit. Það er eins og þegar keypt er gallað skip og settar í það vélar, sem ekki duga, af því að þeir, sem stóðu fyrir skipskaupunum, höfðu ekkert vit á málunum. Þetta ætti háttvirtur þingmaður að skilja. Ég skal svo hugga hv. þm. með því, að verði ég á þingi, þá skal ég styðja það, að lagður sé svo ríflegur skattur á stríðsgróðamenn og spekúlanta, að nóg fé verði til að leggja í vegi þá, sem hann ber fyrir brjósti.



Ég skal ekki svara árás hv. þm. S.-Þ. á vegamálastjóra mörgum orðum. En þó að ég hafi lítið vit á landjörðinni, eins og hann komst að orði, hygg ég, að hann hafi minna vit á vegagerð, og því sé það ofmælt, sem hv. þm. sagði um vegamálastjóra, einn bezta og samvizkusamasta embættismann þessa lands. Hinu hefði hann aftur á móti mátt svara beint, sem ég spurði hann um, hvort þetta ætti að ganga fyrir því að tengja blómlegar byggðir við vegakerfi landsins. Þessu hefur hann ekki svarað, og var þess raunar ekki að vænta, að hann mundi hugsa svo mikið um sveitirnar eða bera hag þeirra svo mjög fyrir brjósti, að hann treystist til að svara þessu neitandi. Kemur hér fram hinn sanni hugur hans til sveitanna. En ég tel hins vegar, að enga þáltill. þurfi til, ef hér er einungis um að ræða venjulegt viðhald vega. Þarf áreiðanlega ekki að áminna vegamálastjóra í því efni. Þar hefur hann eins gott vit á málunum og hv. þm. S.-Þ. Ég hef auðvitað ekkert á móti því, að vegir landsins séu lagfærðir, en ég vil aðeins fá úr því skorið, hvort fé það, sem til þess fer, á að dragast frá því fé, sem fara á til vegagerða í dreifbýlinu, og þá jafnframt að verða til þess að tefja þær framkvæmdir, eða hvort hér er aðeins um að ræða ábendingu til vegamálastjóra að láta þessar lagfæringar á vegunum ganga fyrir öðru nauðsynlegu viðhaldi.